വിദ്യാഭ്യാസ മേഖലയില് ആര്.ശങ്കറിന്റെ സംഭാവനകള് മഹത്തരം: മന്ത്രി കൊട്ടാരക്കര: കേരളത്തിന്റെ വിദ്യാഭ്യാസ മുന്നേറ്റ ചരിത്രത്തില് ആര്.ശങ്കറിന്റെ കാലഘട്ടം സുവര്ണ കാലഘട്ടമായിരുന്നെന്ന് മന്ത്രി കെ.എന്.ബാലഗോപാല്. എസ്എന്ഡിപി യോഗം ആര്.ശങ്കര് സ്മാരക കൊട്ടാരക്കര യൂണിയന് സംഘടിപ്പിച്ച ആര്.ശങ്കര് ദിനാചരണ സമ്മേളനം ഉദ്ഘാടനം ചെയ്ത് പ്രസംഗിക്കുകയായിരുന്നു അദ്ദേഹം. പുത്തൂരെന്ന ഗ്രാമത്തില് നിന്നും തുടങ്ങി ഇന്ത്യയിലെ ഏറ്റവും പ്രധാന വ്യക്തിത്വങ്ങളില് ഒന്നായി മാറിയ ബഹുമുഖ പ്രതിഭയായിരുന്നു ആര്.ശങ്കര്. ആ വ്യക്തിപ്രഭാവം കേരളത്തിന്റെ വിദ്യാഭ്യാസ മേഖലയില് പ്രധാന പങ്ക് വഹിച്ചുവെന്നത് എക്കാലത്തും ഓര്മ്മിക്കപ്പെടും. എസ്എന്ഡിപി യോഗത്തിന്റേയും ട്രസ്റ്റിന്റേയും കോളേജുകളും അനുബന്ധ വിദ്യാഭ്യാസ സ്ഥാപനങ്ങളും മാത്രമായിരുന്നില്ല, ശങ്കര് വിദ്യാഭ്യാസ മന്ത്രിയായിരിക്കവെ മറ്റ് സമുദായങ്ങള്ക്കും സംഘടനകള്ക്കുമൊക്കെ വിദ്യാഭ്യാസ സ്ഥാപനങ്ങള് തുടങ്ങാനുള്ള സൗകര്യവും സംവിധാനവും ഒരുക്കി നല്കിയിരുന്നതും വിസ്മരിക്കാവുന്നതല്ല. ആര്.ശങ്കറിന്റെ നല്ല വശങ്ങള് പഠിക്കേണ്ടതും മാതൃകയാക്കേണ്ടതുമാണെന്ന് മന്ത്രി പറഞ്ഞു. കൊട്ടാരക്കര യൂണിയന് പ്രസിഡന്റ് സതീഷ് സത്യപാലന്റെ അധ്യക്ഷതയില് ചേര്ന്ന യോഗത്തില് കൊടിക്കുന്നില് സുരേഷ് എംപി മുഖ്യ അനുസ്മരണ പ്രഭാഷണം നടത്തി. എസ്.രാധാകൃഷ്ണന് വിദ്യാര്ഥി പ്രതിഭകള്ക്ക് അവാര്ഡുകള് വിതരണം ചെയ്തു. യൂണിയന് സെക്രട്ടറി പി.അരുള്, വൈസ് പ്രസിഡന്റ് എം.എന്.നടരാജന്, പി.സജീവ് ബാബു, എന്.രവീന്ദ്രന്, അനില് ആനക്കോട്ടൂര്, ഡോ.ബി.ബാഹുലേയന്, ജെ.അംബുജാക്ഷന്, കെ.രാധാകൃഷ്ണന്, ടി.വി.മോഹനന്, എസ്.ബൈജു, ജി.ബൈജു, വി.ഹരണ് കുമാര്, ജി.എം.അജയകുമാര്, അനൂപ് കെ.രാജ്, സി.ആര്.പ്രശാന്ത് എന്നിവര് പ്രസംഗിച്ചു.